Net maar nog `n dag (vol vreugde en verdriet) | SkalkSkryf
« Volmaan 23/06/2013
Chris – Hoofstuk 5 »
Net maar nog `n dag (vol vreugde en verdriet)
Junie 24, 2013 deur Louwie
Die dag begin soos gewoonlik, koud en stadig. Gaan laai flukse vrou by die gym af, trek my Virgin kaart deur die slot om te verseker flukse vrou kan aanhou oefen om die winter lyf in toom te hou. Gaan stap self `n paar minute op die trapmeul, lig `n paar gewigte op en af en blaas die aftog.
En toe raak die dag heel opwindend. `n Blonde jong kind storm opgewonde op my af (flukse vrou wat die petalje gade slaan vanaf haar martelpyp, dog dis `n ou lover wat die Ouman kom konfronteer oor onderhoud of so iets!) en die kind sê “jy het my kar gestamp, ek het jou dopgehou! Kom saam dan wys ek jou en sodat ek jou besonderhede kan kry.”
Ek sê ek het nie. Sy sê; “ek bel die Polisie.” Ek sê bel, en stap aan na flukse vrou en sê kom help terwyl die blondie voor my bly inspring en met haar hande en arms keer dat ek nie wegloop nie.
Ons storm die trap af kar toe terwyl sy bly vertel hoe sy my dopgehou het. By die kar wys sy na `n amper mikroskopies klein skrapie op haar deur. ‘Sien, dis jy,” sê die kind opgewonde. “Jy gaan betaal”.
Ek sê wag en maak die bakkie se deur oop tot waar dit amper teen haar kar se deur raak. Die punt waar my deur haar deur raak is toe sowat 8 sentimeter weg van die skrapie op haar deur. Daar is dus geen manier waarop my deur die skade kon gedoen het nie, so sê ek vir haar, en neem terstond `n foto van die merk en waar my deur haar deur raak net vir ingeval.
Maar ek het jou gesien, dis jy wat dit gedoen het. Hoe meer ek vir die dom dingetjie probeer verduidelik dat dit fiesies, metamaties, wiskundug en prakties nie moontlik is dat my deur die skade kon gedoen het nie, hoe meer dring sy daarop aan dat dit wel so is en dat ek vir die skade moet betaal, en sy bel haar pa en vertel vir hom die storie en dat ek ontken dat ek die skuldige is.
Selfs die karwagte kom kyk en skud die kop en sê stupid woman. Toe skryf sy my registrasienommer af en ry weg, maar boos sê ek jou. Erg boos.
Go smell the roses (or whatever) my dear. For heaven’s sake, dit was net besig om `n mooi dag te word!
Toe, laatmiddag by die huis is daar skielik `n lawaai by die bure Noord van ons. Dieselfde Hollander wat voorheen helder oordag onder “groen” rowers deurgeloop het. Flukse vrou storm uit en gaan kyk wat aangaan. Kry `n ambulans in die buurman se oprit, besig om Buurman in te laai op `n stretcher. Hartaanval, sê sy vrou. Shit, die man is skaars veertig.
Dit is nou al 10 uur en sy vrou is nog nie terug van die hospitaal af nie.
En net na die ambulans hier weg is, is daar weer `n lawaai, die keer by die buurman Wes van ons, oorkant die straat. Sy alarm gaan af en daar is `n vrou wat skreeu.
Ek en flukse vrou loer deur die venster om te sien wat aangaan. Mense hardloop in die tuin rond en skreeu. Ons bel Alpha, ons private weermag soos Zuma en sy kaders hulle noem. Alpha sê hulle weet van die steurnis, hulle was al daar. Is `n dronk vrou of vrouens wat baklei, is nie hulle saak nie.
Buurman (Portugees of Griek) is getroud (dink ons) met die swart vrou wat by hom in die huis bly. Sy en `n kleurling vrou het aan die drink geraak, struweling opgetel en nou rand hulle mekaar aan terwyl Buurman saam met hulle in die tuin rondhol en almal skreeu vir almal.
Laaste wat ons gesien het, het een vrou die straat af gehol met die ander een kort op haar hake.
Laat sak my kop in skaamte. Het ek al genoem ons bly in Kempton Park? Nie Kempton Park Wes nie, ook nie Boksburg nie, nee goeie ou Kempton. Net maar nog `n verrottende dorpie in die Nuwe, Verbeterde SA. Nie dat dit elders in die wêreld beter gaan nie.
Wat, vra ek jou, word van die ou mensdom?
Posted in Louwie | Tagged Huismoles, stupid woman | 7 Kommentaar
op Junie 24, 2013 at 10:55 nm Joh
Nee genade, die klein koppie sal nie die Dhammapada verstaan nie. Jy beter maar, soos die min-monk, jou geweer byderhand hou ingeval sy en haar pa jou kom betrek.
op Junie 25, 2013 at 7:17 vm ButterNut
Jip. So gaan dit.
op Junie 25, 2013 at 9:16 vm Hannelie
Net nog n dag in Afrika!!
op Junie 25, 2013 at 3:02 nm brieweuitdievreemde
Wiskin-duh? Wat’s dit? Dalk ‘n nuwe iets vir jou Blackberry 😉 Shame, om te dink sy praat seker nou nog daaroor….. Sal interessant wees om te hoor wat verder gebeur, indien enigiets.
op Junie 26, 2013 at 5:57 nm Louwie
Ja Joh, sal maar die sanna afstof en byderhand hou, en `n witvlag net vir ingeval die pa een of ander reuse grotman is!
op Junie 26, 2013 at 6:08 nm Louwie
ButterNut mens, dit gaan woes. Op dieselfde dag, so vertel `n vriendin, het haar ma wat iewers in die Wes-Rand bly amper groot moeilikheid opgetel. Ry glo gou winkel toe, is net om die hoek, Sluit die diefwering voor die deur maar los die deur oop. Sal mos gou terug wees.
Sien die buurman toe hoe 2 “ouens” oor die muur klim en deur die klein gaatjie in die diefwering, wat vir die klein hondjie gemaak is, deurwurm tot in die huis. Bel die man die Polisie en word die twee swernoters in die huis betrap.
As die buurman dit nie gesien het nie, sou die twee rustig in die huis gesit en wag het tot sy weer by die huis kom, onbewus daarvan dat die 2 haar sit en inwag.
Gaan woes ja, erg woes.
op Junie 26, 2013 at 6:13 nm Louwie
Dalene, sal jou op hoogte hou van wat ook al gebeur. Hoop maar net sy is nie van die vindictive soort mens nie, dan het ons dalk `n probleem. Sal maar my bakkie om die draai gaan parkeer as ek weer in daardie geweste is, net sodat sy nie dalk `n duik in my deur kom skop nie 😀